‘ANC wil Mej. SA ook dwing om knie te buig’Lalela Mswane. (Foto: @Official_MissSA/Twitter) Die VF Plus sê hy betreur die feit dat die ANC-regering op ongevoelige wyse die drome van Mej. Suid-Afrika wil verydel om aan die Mej. Heelal-kompetisie deel te neem. Volgens dr. Corné Mulder, VF Plus-LP en woordvoerder oor internasionale betrekkinge en samewerking, herinner dit aan die politieke inmenging wat onbehoorlike druk op die land se krieketspan geplaas het met die T20-Wêreldbekertoernooi. “Soos met krieket se Black Lives Matter-rasse-agenda maak die regering en organisasies soos die Palestynse politieke party Fatah ŉ rasse-aangeleentheid van die internasionale skoonheidskompetisie omdat dit in Israel aangebied word.” Die Suid-Afrikaanse regering het Sondag aangekondig dat hy sy steun aan die Mej. Suid-Afrika-organisasie onttrek ná vrugtelose pogings om die organisasie te oorreed om nie aan die Mej. Heelal-kompetisie deel te neem nie omdat dit vanjaar in Israel plaasvind. “Die gruweldade wat Israel teen Palestyne gepleeg het, is goed gedokumenteer en as die wettige verteenwoordiger van die mense van Suid-Afrika kan die regering hom nie met ŉ goeie gewete daarmee vereenselwig nie,” het Nathi Mthethwa, minister van sport, kuns en kultuur, gesê. Nadat ander partye, soos die EFF, verlede week versoek het dat Lalela Mswane, die huidige Mej. Suid-Afrika, nie aan die Mej. Heelal-kompetisie deelneem nie, het die organiseerders van die Mej. SA-organisasie bevestig dat Mswane wel sal deelneem. “Dit is ironies dat Mswane self reeds aangedui het dat sy in haar jaar as Mej. Suid-Afrika wil fokus op een van die maatskaplike euwels wat die ANC-regering in haar eie land geskep het, naamlik werkloosheid met die armoede, desperaatheid en misdaad wat daarmee gepaard gaan,” meen Mulder. Die ANC vergeet ook duidelik dat hy rassisme soos regstellende aksie (RA) en swart ekonomiese bemagtiging (SEB) geïnstitusionaliseer het in Suid-Afrika en dat hy self verantwoordelik is vir gruwels teen sy eie land se mense weens omvangryke werkloosheid. “Altesame 13,8 miljoen mense of 25% van die land se bevolking (Statistieke Suid-Afrika) het nie geld om kos mee te koop nie. Misdaad en moordvlakke is van die hoogste in die wêreld.” Anders as met die skoonheid- en sportkompetisies kan die ANC-regering maklik die internasionale kroon dra vir die mees korrupte en onbevoegste regering in die wêreld, sê Mulder. “Suid-Afrika se buitelandse beleid teenoor Israel is werklikheidsvreemd en argaïes. Die VF Plus doen ŉ beroep op die land se voorste maatskappye en die publiek om hulle agter Mswane te skaar en haar na die kompetisie te stuur om sodoende ŉ boodskap aan die ANC te stuur dat politieke inmenging in sport en kompetisies soos hierdie moet ophou. “Die ANC moet ook ligloop daarvoor dat ander lande nie ŉ streep begin trek oor die regering se inmenging en rasse-voorskrifte in sport wat die land se nasionale spanne sonder enige twyfel benadeel nie.”